**Κι ο Κλήρος Έπεσε στον Σμάιλι** (αγγλικά: *Tinker Tailor Soldier Spy*) είναι αγγλογαλλική κατασκοπευτική ταινία παραγωγής 2011, σε σκηνοθεσία Τόμας Άλφρεντσον και σε σενάριο των Μπρίτζετ Ο' Κόνορ και Πίτερ Στρόγκαν, βασισμένο στο ομότιτλο μυθιστόρημα του Βρετανού συγγραφέα Τζον Λε Καρρέ. Πρωταγωνιστούν οι Γκάρι Όλντμαν, Κόλιν Φερθ, Τομ Χάρντι, Τζον Χαρτ, Τόμπι Τζόουνς, Μαρκ Στρονγκ, Μπένεντικτ Κάμπερμπατς και Κιάραν Χιντς. Η ταινία διαδραματίζεται στο Λονδίνο στις αρχές της δεκαετίας του '70 και η ιστορία ακολουθεί το κυνήγι ενός Ρώσου διπλού κατασκόπου, ο οποίος έχει εισχωρήσει στα υψηλά κλιμάκια της Βρετανικής μυστικής υπηρεσίας.

Η ταινια έκανε πρεμιέρα στο 68ο Κινηματογραφικό Φεστιβάλ Βενετίας. Απέσπασε καλές κριτικές και κατέκτησε την κορυφή τρεις συνεχόμενες εβδομάδες στο βρετανικό box office. Βραβεύτηκε με δύο BAFTA και έλαβε τρεις υποψηφιότητες για Όσκαρ, Α' Ανδρικού Ρόλου για την ερμηνεία του Όλντμαν, Διασκευασμένου Σεναρίου και Μουσικής.

Πλοκή
-----

Ο πράκτορας της Βρετανικής Μυστικής Υπηρεσίας ΜΙ6, Τζορτζ Σμάιλι, μετά από το καταστροφικό αποτέλεσμα μιας επιχείρησης αναγκάζεται να αποσυρθεί από την ενεργό δράση και την ΜΙ6. Όταν όμως θα κάνει την εμφάνισή του ένας αγνοούμενος πράκτορας και θα δώσει πληροφορίες σχετικές με έναν διπλό πράκτορα που έχει διεισδύσει στη Μυστική Υπηρεσία, η ΜΙ6 θα ζητήσει από τον Σμάιλι να επιστρέψει και να αναλάβει την αποστολή να εξερευνήσει ποιος από τους πρώην και έμπιστους συνεργάτες του είναι προδότης. Η έρευνα του Σμάιλι θα τον οδηγήσει σε τέσσερις υπόπτους. Και οι τέσσερις είναι επιτυχημένοι και έμπειροι πράκτορες και όλοι καλοί φίλοι του Σμάιλι.

Ηθοποιοί και Χαρακτήρες
-----------------------

* Γκάρι Όλντμαν στο ρόλο του *Τζορτζ Σμάιλι*
* Κόλιν Φερθ στο ρόλο του *Μπίλι Χέιντον*
* Τομ Χάρντι στο ρόλο του *Ρίκι Ταρ*
* Μαρκ Στρονγκ στο ρόλο του *Τζιμ Πριντό*
* Κιάραν Χιντς στο ρόλο του *Ρόι Μπλαντ*
* Μπένεντικτ Κάμπερμπατς στο ρόλο του *Πίτερ Γκουίλαμ*
* Ντέιβιντ Ντένσικ στο ρόλο του *Τόμπι Έστερχεϊζ*
* Στίβεν Γκράχαμ στο ρόλο του *Τζέρι Γουέστερμπαϊ*
* Σάιμον ΜακΜπέρνεϊ στο ρόλο του *Όλιβερ Λέικον*
* Τόμπι Τζόουνς στο ρόλο του *Πέρσι Άλελαϊν*
* Τζον Χερτ στο ρόλο του *Έλέγχου*

Παραγωγή
--------

Το πρότζεκτ ξεκίνησε με τον Πίτερ Μόργκαν, ο οποίος έγραψε ένα προσχέδιο του σεναρίου και το έδωσε στη Working Title Films. Ο Μόργκαν αποχώρησε από τη θέση του σεναριογράφου για προσωπικούς λόγους αλλά παρέμεινε ως παραγωγός. Μετά την αποχώρηση του Μόργκαν, η Working Title προσέλαβε τον Πίτερ Στρόγκαν και τη σύζυγό του Μπρίτζετ Ο' Κόνορ να γράψουν το σενάριο. Στις 9 Ιουλίου 2009 επιβεβαιώθηκε ότι ο Τόμας Άλφρεντσον θα αναλάβει τη σκηνοθεσία. Η ταινία *Κι ο Κλήρος Έπεσε στον Σμάιλι* είναι η πρώτη του αγγλόφωνη ταινία. Οικονομικά, την ταινία υποστήριξε η γαλλική εταιρία StudioCanal και είχε προϋπολογισμό 21 εκατομμύρια δολάρια. Η ταινία είναι αφιερωμένη στη σεναριογράφο Μπρίτζετ Ο' Κόνορ, η οποία πέθανε από κακρίνο κατά τη διάρκεια της παραγωγής.

Ο σκηνοθέτης έδωσε το ρόλο του Τζορτζ Σμάιλι στον Γκάρι Όλντμαν καθώς βρήκε ότι ο ηθοποιός είχε *"μία ήσυχη ένταση και εξυπνάδα που χρειαζόταν"*. Αρκετοί ηθοποιοί ήταν υποψήφιοι για διάφορους ρόλους, αλλά λίγες μέρες πριν ξεκινήσουν τα γυρίσματα, ο Όλντμαν ήταν ο μοναδικός που είχε υπογράψει. Ο Ντέιβιντ Θιούλις ήταν υποψήφιος για ένα ρόλο, ενώ και ο Μάικλ Φασμπέντερ ήταν υποψήφιος για το ρόλο του Ρίκι Ταρ, αλλά δεν μπορούσε να τον δεχτεί επειδή τα γυρίσματα της ταινίας συνέπεφταν με τα γυρίσματα του *X-Men: Η Πρώτη Γενιά* (X-Men: First Class). Ο ρόλος τελικά δόθηκε στον Τομ Χάρντι. Ο Τζον Λε Καρρέ κάνει μια κάμεο εμφάνιση ως καλεσμένος στη σκηνή του πάρτι.

Box office
----------

Η ταινία έκανε άνοιγμα τριημέρου στην 9η θέση με 5,4 εκατομμύρια δολάρια στο αμερικανικό box office ενώ στο Ηνωμένο Βασίλειο άνοιξε στην 1η θέση με 4,4 εκατομμύρια δολάρια και παρέμεινε στην 1η θέση για τρεις συνεχόμενες εβδομάδες. Συνολικά συγκέντρωσε 24,1 εκατομμύρια δολάρια στην Αμερική, 22,5 εκατομμύρια στο Ηνωμένο Βασίλειο και 57,3 εκατομμύρια δολάρια στον υπόλοιπο κόσμο. Παγκοσμίως απέφερε 81,5 εκατομμύρια δολάρια.

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα |
| --- | --- | --- | --- |
| Όσκαρ | Α' Ανδρικού Ρόλου | Γκάρι Όλντμαν | υποψηφιότητα |
| Διασκευασμένο Σενάριο | Μπρίτζετ Ο' Κόνορ & Πίτερ Στρόγκαν | υποψηφιότητα |
| Μουσική | Αλμπέρτο Ιγκλέσιας | υποψηφιότητα |
| BAFTA | Καλύτερη Ταινία |  | υποψηφιότητα |
| Σκηνοθεσία | Τόμας Άλφρεντσον | υποψηφιότητα |
| Διασκευασμένο Σενάριο | Μπρίτζετ Ο' Κόνορ & Πίτερ Στρόγκαν | νίκη |
| Α' Ανδρικού Ρόλου | Γκάρι Όλντμαν | υποψηφιότητα |
| Καλύτερη Βρετανική Ταινία |  | νίκη |
| Μουσική | Αλμπέρτο Ιγκλέσιας | υποψηφιότητα |
| Μοντάζ | Ντίνο Τζονσέιτερ | υποψηφιότητα |
| Σχεδιασμός Παραγωγής | Μαρία Τζερκοβιτς & Τατιάνα ΜακΝτόναλντ | υποψηφιότητα |
| Φωτογραφία | Χότι βαν Χοϊτέμα | υποψηφιότητα |
| Σχεδιασμός Κοστουμιών | Ζακλίν Ντιράν | υποψηφιότητα |
| Ήχος | Τζον Κασάλι, Χάουαρντ Μπάργκοφ, Νταγκ Κούπερ, Στίβεν Γκρίφιθς & Άντι Σέλεϊ | υποψηφιότητα |
|

Παραπομπές
----------

1. ↑  Radish, Christina (14 Οκτωβρίου 2010). «Screenwriter Peter Morgan Exclusive Interview». *Collider.com*. Αρχειοθετήθηκε από το πρωτότυπο στις 17 Δεκεμβρίου 2010. Ανακτήθηκε στις 20 Φεβρουαρίου 2012.
2. ↑  de Semlyen, Phil (9 Ιουλίου 2009). «Tomas Alfredson To Direct Tinker, Tailor | Movie News | Empire». *Empire*. Ανακτήθηκε στις 20 Φεβρουαρίου 2012.
3. ↑  Staff (9 Ιουλίου 2009). «Tomas Alfredson to direct Tinker, Tailor, Solider, Spy». *Screen Daily*. Ανακτήθηκε στις 20 Φεβρουαρίου 2012.
4. ↑  Tutt, Louise (8 Δεκεμβρίου 2011). «How to tailor a spy classic». *Screen International*. Ανακτήθηκε στις 20 Φεβρουαρίου 2012.
5. ↑  Michelle Kass (18 Οκτωβρίου 2010). «Bridget O'Connor obituary». *The Guardian*. guardian.co.uk. Ανακτήθηκε στις 20 Φεβρουαρίου 2012.
6. ↑  Hoskin, Peter· Mason, Simon (23 Οκτωβρίου 2010). «Interview - Tomas Alfredson: outside the frame». *The Spectator*. Αρχειοθετήθηκε από το πρωτότυπο στις 1 Ιουνίου 2011. Ανακτήθηκε στις 20 Φεβρουαρίου 2012.
7. ↑  White, James (8 Ιουλίου 2010). «Cast Confirmed For Tinker, Tailor». *empireonline.com*. Ανακτήθηκε στις 20 Φεβρουαρίου 2012.
8. ↑  Goldberg, Matt (3 Σεπτεμβρίου 2010). «Tom Hardy Replaces Michael Fassbender in Tinker, Tailor, Soldier, Spy». *Collider.com*. Ανακτήθηκε στις 20 Φεβρουαρίου 2012.
9. ↑  Kevin Jagernauth (23 Αυγούστου 2011). «John le Carré Makes A Cameo In 'Tinker Tailor Solider Spy'». indiewire.com. Αρχειοθετήθηκε από το πρωτότυπο στις 11 Μαρτίου 2012. Ανακτήθηκε στις 20 Φεβρουαρίου 2012.
10. 1 2 3 4  «Κι ο Κλήρος Έπεσε στον Σμάιλι στο Box Office Mojo». *Box Office Mojo*. Ανακτήθηκε στις 20 Φεβρουαρίου 2012.
11. 1 2  «UNITED KINGDOM AND IRELAND AND MALTA Weekend Box Office». *Box Office Mojo*. Ανακτήθηκε στις 20 Φεβρουαρίου 2012.
12. ↑  «Academy Awards Nominations in 2012». oscars.org. Ανακτήθηκε στις 20 Φεβρουαρίου 2012.
13. ↑  «BAFTA Film Awards Nominations in 2012». bafta.org. Ανακτήθηκε στις 18 Ιανουαρίου 2012.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Κι ο Κλήρος Έπεσε στον Σμάιλι (ταινία)** |

* Επίσημη ιστοσελίδα
* Κι ο Κλήρος Έπεσε στον Σμάιλι στο IMDb

  


|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 232454914
* LCCN: no2012016813
* BNE: XX5213767

 |

 |